L'Ajuntament de Paterna augmenta la seua eficiència executant el 100% del seu pressupost 2022
29/03/2023

# L'Ajuntament de Paterna augmenta la seua eficiència executant el 100% del seu pressupost 2022

[![L'Ajuntament de Paterna augmenta la seua eficiència executant el 100% del seu pressupost 2022](/images/noticias/2023/3/8729/8729_lg.jpg)](/images/noticias/2023/3/8729/8729_lg.jpg)

29.03.2023

*   Durant l'any passat, el consistori paterner ha invertit 8.957.477 euros en infraestructures, obra pública i patrimoni municipal.
*   El resultat de l'execució pressupostària de l'Ajuntament en l'exercici 2022 ha sigut de 62.475.551 euros.

L'Ajuntament de Paterna ha tancat l'exercici 2022 executant el 101% del pressupost municipal, que ascendia a 61.400.000 euros.

Així ho ha anunciat hui el regidor d'Hisenda, Roberto Usina després de fer pública la liquidació econòmica de l'any passat que _“reflecteix un augment de les infraestructures i obra pública a la ciutat així com un increment substancial del patrimoni municipal que ha suposat una inversió de 8.957.477 euros”_

_“La compra dels salons Arc de Sant Martí per a destinar-los a sales d'estudi i aules de formació, l'adquisició de sòl en el barri de Alborgí per a habilitar-lo com a pàrquing públic, les actuacions de millora de la via pública a La Canyada i nucli urbà són només alguns exemples de les inversions que hem executat durant el passat 2022”,_ ha recordat Usina.

La liquidació, de la qual s'adonarà en el ple de demà, també recull un romanent de tresoreria de més de 27 milions d'euros i un deute municipal del 4,63%, a 31 de desembre de 2022.

_“Aquestes xifres són fruit de l'eficient gestió econòmica que hem dut a terme des de l'Executiu socialista que, en 8 anys, hem aconseguit rebaixar els 42 milions d'euros de deute heretats del Partit Popular als 1,8 milions actuals”,_ ha remarcat el regidor.